અછબડા એ વાઈરસના ચેપથી થતો રોગ છે જે હવા દ્વારા અને ચામડી થી ચામડીના સ્પર્શથી ફેલાય છે. આ વાઈરસનો ચેપ સગર્ભા માતા દ્વારા ગર્ભસ્થ બાળકને પણ લાગી શકે છે અને ઘણી વાર એનાથી ગર્ભસ્થ શિશુને નુકશાન પહોંચી શકે છે. આ રોગનો ફેલાવો સામાન્યરીતે ડીસેમ્બરથી એપ્રીલ સુધી શિયાળાના સમયગાળામાં જોવા મળે છે જ્યારે વાઈરસજન્ય રોગનું પ્રમાણ વધુ જોવા મળતુ હોય છે. અન્ય વાઈરસજન્ય રોગની માફક આમાં પણ તાવ-શરદી-ઉધરસ-તૂટ- કળતર જોવા મળે છે. આ પછી બાળકને શરીર પર મોટા દાણા જોવા મળે છે આ દાણામાં પાણી ભરાયેલુ જોવા મળે છે અને આ દાણામાં ખૂબ ખંજવાળ આવે છે આથી જાણ્યે-અજાણ્યે આ દાણા ફૂટી જવાથી તે જગ્યાએ નવી ચામડી આવે ત્યારે ડાઘ રહી જાય છે. આ રોગ મોટા ભાગે આઠ થી દસ દિવસમાં સંપૂર્ણ પણે મટી જતો હોય છે. પરંતુ ક્યારેક રોગની અન્ય સમસ્યાઓ પણ જોવા મળે છે આમાં મગજમાં સોજો- કિડની પર અસર- પેટમાં સોજો વિ. પ્રમુખ છે પરંતુ આ પ્રકારની સમસ્યાઓનું પ્રમાણ ખૂબ ઓછુ જોવા મળે છે.